ועדת הכספים, כנסת 24, פרוטוקול מספר 13, 2021-05-19 10:10

אופיר כץ: שלום לכולם, הנושא השני שעל סדר היום, סיוע למורי התל"ן במסגרות הפורמליות והבלתי פורמליות, הצעתם של חברי הכנסת קטי שטרית, עודד פורר, מיקי לוי, אתי חווה עטיה וקרן ברק.

אופיר כץ: בבקשה, חברת הכנסת שטרית.

קטי קטרין שטרית: למי שלא יודע, אנחנו מדברים על תכנית שהיא תכנית נוספת שמיועדת ללימודי העשרה בנוסף למקצועות הנלמדים בתכנית מערכת החינוך.

קטי קטרין שטרית: אתמול דברנו על ענף הרופאים, היום דברנו על ענף התיירות, יש ענפים שכתוצאה ממגפת הקורונה נפגעו קשות.

קטי קטרין שטרית: אנחנו מדברים על ענף שמונה כ-10,000 מורים במעמד של פרילנסרים ועל 30,000 מדריכים שמדריכים במרכזי חוגים ומתנ"סים, שלפני הקורונה הדריכו בחוגים שההורים בחרו לשלוח את ילדיהם.

קטי קטרין שטרית: למרות החזרה של מערכת החינוך לפעילות הרגילה, מורי התל"ן עדין לא חזרו לפעילות.

קטי קטרין שטרית: אין שום תשובה משום גורם מוסמך במדינה שאומר למה מורי התל"ן לא יכולים לחזור לפעילות.

קטי קטרין שטרית: במדינות מתקדמות בעולם החינוך הבלתי פורמלי נמצא במקום גבוה מאוד בסולם העדיפויות.

קטי קטרין שטרית: יש גם מחקרים שקראתי על חשיבות החינוך הבלתי פורמלי, אני מכניסה לזה גם את תנועות הנוער וכו', כל מה שקשור לחינוך הבלתי פורמלי של הילדים, החשיבות היא עצומה.

קטי קטרין שטרית: זה יכול לגרום להורדת אחוזי הנשירה מבית הספר, הורדת הפשיעה, צמצום ההסתמכות על שירותי רווחה.

קטי קטרין שטרית: גם משרד החינוך מפרסם בפרסומים אחרונים, שכתוצאה מהקורונה כל ילד שלישי מדווח על מצוקה רגשית.

קטי קטרין שטרית: אני לא רוצה להיכנס לשאלה אם כן או לא תל"ן בבתי הספר.

קטי קטרין שטרית: במידה ומשרד החינוך החליט שלימודי העשרה הם חיוניים למערכת החינוך ולילדים אז אני רוצה להישאר בהצעות.

קטי קטרין שטרית: אני מציעה שנתחיל להתייחס לתכניות האלה כחלק אינטגרלי בתכנית הלימודים.

קטי קטרין שטרית: בימים אלו התכניות של שלבים ותכניות של קדימה מדע ועוד, שעסקו בילדים שנמצאים בבתים וזקוקים ללמידה שוטפת, זה עובר ממצב של קבלנים למצב של להיות חלק מתכנית הלימודים ומשרד החינוך הופך את אותם מורים למורים קבועים במערכת שלו.

יעקב מרגי: לאחר שההפרטה נכשלה מחזירים את זה למשרד החינוך.

קטי קטרין שטרית: לכן אני חושבת שאולי כדאי לחשוב מחוץ לקופסה ולהכניס את זה.

קטי קטרין שטרית: גם משרד החינוך מצביע על המחקרים האלה פעם אחר פעם, שהם חיוניים לנפשו העדינה של הילד.

קטי קטרין שטרית: אם המחקרים מראים שתכניות לימודים נוספות מאוד תורמות להתפתחותו של הילד, כדאי לשקול להפוך את זה לחלק אינטגרלי של תכנית הלימודים ולא כתוספת.

קטי קטרין שטרית: אני קוראת מכאן למשרד החינוך להחזיר לאלתר את המורים כי הורים שילמו עבור תל"ן ולא קבלו את התמורה.

קטי קטרין שטרית: לכן, מתוך דאגה גם לפרנסתם של המורים, גם לרווחתו של התלמיד וגם להמשך החיים הרגילים במדינה שלנו וחזרה לשגרה, להחזיר את תכנית התל"ן לבתי הספר.

קטי קטרין שטרית: תודה.

יעקב מרגי: יש פה בלבול.

יעקב מרגי: תל"ן בהגדרה שלה היא תכנית לימודים נוספת.

יעקב מרגי: יש שעות הוראה תגבור, אז נפריד מהחינוך הבלתי פורמלי.

יעקב מרגי: כל מי שנפגע בעקבות הקורונה צריך לקבל סיוע מהמדינה, זה בלי שום קשר, אני כרגע לא יוצא נגד סקטור כזה או אחר, ההפך הוא הנכון.

יעקב מרגי: כל סקטור שנפגע מהקורונה, צריך לתת לו את המענקים הראויים.

יעקב מרגי: כשאתה נותן את הכותרת של תל"ן יש בלבול ואני אסביר למה.

יעקב מרגי: תכניות לימודים נוספות מאושרות בוועדה של משרד החינוך, לצערי הרב, היד שם קלה על ההדק, הם מאשרים ולאחר מכן לא מבקרים ולא מפקחים בכלל האם בית הספר אכן נותן את השעות האלה, כי הוא גובה תמורה מלאה מההורים.

יעקב מרגי: יש עוד מגבלה, שהשעות האלה צריכות להיות מחוץ לשעות ההוראה.

יעקב מרגי: לא כל בתי הספר מקפידים על ההנחיה הזו וזה יוצר פערים חברתיים קשים בתוך בתי הספר.

יעקב מרגי: משרד החינוך, אני אומר את זה בקביעה קטגורית, חלש בפיקוח בסוגיה הזו וסיבותיו עמו.

יעקב מרגי: כי יש סקטורים מסוימים שהתל"ן שם הוא סטארט-אפ רציני.

יעקב מרגי: לכן כשאתה אומר לסייע למורי התל"ן, זו הגדרה מסוכנת, כי בסוף אם לא מפרטים ואומרים בגלל משבר הקורונה, בסוף העלות נופלת בהגדרה החוקית על ההורים בלבד.

יעקב מרגי: מה גם, לצערי הרב אני יכול לומר שלך שלא רק בתל"ן, יש הרבה פעילויות שבתי הספר גבו תשלום מההורים והם לא ניתנו בשנה הזו, בתי הספר ממאנים להחזיר להורים, בגיבוי של משרד החינוך.

יעקב מרגי: אז לא לבוא עכשיו באמירה מאוד כוללנית בלי שיודעים למה מתכוונים.

יעקב מרגי: לגבי שיטת העסקה של מורי התל"ן, חלק מהמורים הם אותם מורים שהם עובדי משרד החינוך ומקבלים על זה בשעות - - - .

יעקב מרגי: שעת העסקה של מורים בפרויקטים האלה גבוהה יותר.

יעקב מרגי: ראינו את זה בפרויקט הילה, לכן צריך לשים את הדברים בצורה זהירה ומדויקת על השולחן.

יעקב מרגי: לגבי החינוך הבלתי פורמלי, אין ספק.

יעקב מרגי: כל ענף שנפגע בגלל הקורונה צריך לקבל את המענקים והסיוע.

יעקב מרגי: אבל לא לערבב את המושגים בשוטף כי זו סכנה אם בסוף כל החלטה וכל דחיפה שתיתן לא יהיה חד משמעי על חשבון המדינה וזה יושת על ההורים.

יעקב מרגי: לצערי הרב ראשי הרשתות, בגיבוי של משרד החינוך, זה הסטארט-אפ שלהם ואסור לנו לשתף פעולה במשחק הזה.

יעקב מרגי: בפיקוח שלנו שעשינו בזמנו בוועדת החינוך היה בית ספר במודיעין שהמחזור שלו מהתל"ן היה 12 מיליון ₪, 6 מיליון עברו להנהלה הראשית לצרכים אחרים וכשבדקנו את שעות ההוראה, מסתבר שאפילו ה-119% שמקבלים מהמדינה לא מולאו בזמן שהם גובים שעות תל"ן שהם לא נותנים אותם.

יעקב מרגי: הפיקוח חלש וכשמדברים על תל"ן אני נחרד.

קטי קטרין שטרית: אתה צודק כשאתה מדבר על הבעיה בטווח הארוך, אין צל של ספק שחייב להיעשות פה בדק בית.

קטי קטרין שטרית: אני מדברת על הקורונה בלבד.

קטי קטרין שטרית: כל הנושא של התוספתי יש את זה במשרדים ממשלתיים.

קטי קטרין שטרית: היום יש משרדים ממשלתיים שהפקידים לא עובדים אבל לוקחים יועצים חיצוניים שעושים את העבודה במקום הפקידים.

קטי קטרין שטרית: זו מחלה שנוגעת בכל המשרדים הממשלתיים.

קטי קטרין שטרית: להביא יועצים חיצוניים שלא רשומים בכוח האדם, אתה משלם להם יותר לשעה כי היא גלובלית, בתוכה גלום הכול ושם גם חייבת להיעשות בדיקה, אבל כל זה לטווח הארוך.

קרן ברק: חבר הכנסת מרגי היה יושב-ראש ועדת חינוך והוא נושם את הנושא הזה.

קרן ברק: בקטע הזה אפשר לראות את ההבדלים בין הערים, כמי שחיה בתל אביב אני רואה איך התל"ן יותר מושקע.

יעקב מרגי: תתפלאי לשמוע אבל גם בירוחם וגם באופקים למדו את השיטה.

יעקב מרגי: החינוך מופרט.

יעקב מרגי: היום כל מנהלי הרשתות למדו את השיטה, אפילו בתי הספר שמקוטלגים שכונתיים, של המעמד הנמוך, גם שם זה זוחל ונכנס.

קטי קטרין שטרית: גם במגזר הדתי לאומי יש בעיה מאוד קשה.

קרן ברק: מכיוון שזה עולה כסף, אני מסתכלת לצד השני, שלפחות התמורה תהיה מעשירה וברמה גבוהה.

קרן ברק: יש מקומות בהם אתה משלם את הכסף אבל מקבל תמורה נמוכה.

קרן ברק: אז לפחות שהתכנים יעשירו את הילדים והנוער.

קרן ברק: התכנסנו כאן, גם כהמשך לדיון הקודם שהיה, שמשום מה יש תחושה שמי שעוסק בתל"ן, שכחו אותם, שהם לא נספרים בשום מגזר.

קרן ברק: אני חושבת שהם אולי טועים ואם לא, אז זה הזמן לשים את הזרקור על זה כי אף אחד לא יכול ליפול בין הכיסאות.

קרן ברק: כל מי שנפגע צריך לקבל תשובה וברור שאנחנו זקוקים לזה שהילדים שלנו ימשיכו לקבל תכנים ברמה גבוה, כמה שיותר, מאנשים מקצועיים ואסור לנו לוותר על הענף הזה.

ולדימיר בליאק: מדובר במפעל מבורך, לפחות אצלנו במודיעין.

ולדימיר בליאק: הילדה שלי הייתה רשומה לחמישה חוגי תל"ן לפני הקורונה ואני לא מבין למה החוגים לא חזרו.

ולדימיר בליאק: חייבת לצאת מכאן קריאה למשרד החינוך.

ולדימיר בליאק: אם נדרש סיוע צריכים לתת אותו.

ולדימיר בליאק: שמעתי בקשב רב את דבריו של חבר הכנסת מרגי וצריך להגביר את הפיקוח על זה.

ניר אורבך: ההיסטוריה שלי היא להגן בוועדי הורים.

ניר אורבך: הנושא הזה רגיש וכמו שאמרה חברת הכנסת שטרית, זה עלה גם מוועדי הורים בבתי הספר ממלכתיים דתיים.

ניר אורבך: ברגע שיש בעיה שהיא חלק מהתקופה, אי אפשר לזרוק את המורים בצדי הדרך וצריך לעזור להם.

ניר אורבך: ראיתי שיש בעיה שהמדינה לא אישרה את הפעימה השנייה של הגביה מההורים.

ניר אורבך: בתקופת הקורונה, כשההורים לא קבלו שירות, לא צריך לגבות מהם יותר כסף.

ניר אורבך: צריכים לטפל בבעיה של מורי התל"ן, זה צריך לבוא כמו בענף התיירות שהיו קודם וכמו שנתנו הלוואה לאל על וכמו שידענו לתת תקציבים במסגרת הארכת חל"ת, זה צריך להיות מושת על המדינה בלבד.

ניר אורבך: לגבי ההורים, חבר הכנסת מרגי שם את האצבע לנושא שחייב להיות להערכתי מטופל באופן שוטף.

ניר אורבך: אני לא נכנס לזה בכוונה כי לא נצא מזה היום, אבל הנקודה של השתת כספים נוספים על ההורים בתקופת קורונה כשהם לא קבלו את מה שהיו צריכים לקבל, זה בלתי הגיוני בעליל.

ניר אורבך: לכן אני מסכים שאסור לזרוק את המורים בצדי הדרך, הם כמו כל העצמאים במשק נפגעו מהקורונה וצריכים לקבל את הסיוע, אבל מהמדינה ולא מההורים, חד משמעית.

גלעד קריב: אנחנו מדברים על סוגיה נקודתית מה יקרה בקיץ הקרוב.

גלעד קריב: מכיוון שהחל"ת יסתיים ובכל שנה בתקופת הקיץ מורי התל"ן נקלטו בתכניות השונות של משרד החינוך, בית הספר של החופש הגדול והובטח להם סוג של רצף תעסוקתי עד חידוש שנת הלימודים.

גלעד קריב: אנחנו נמצאים כרגע במצב בו החל"ת מסתיים בסוף יוני ולא ברורות התכניות לגבי מסגרות לימודים לא פורמליות או מסגרות פעילות לא פורמליות.

גלעד קריב: אני מציע שאת הדיון הגדול והעקרוני והחשוב בסוגיית התל"ן נשאיר למועד אחר ונתמקד כרגע בניסיון שלנו להבטיח פרנסה לציבור של אלפי עובדים עם סיום החל"ת, נתמקד בסוגיה הזו.

גלעד קריב: בעניין הזה, יש בעיני זהות אינטרסים בין ציבור מורי התל"ן והחינוך הלא פורמלי שרוצים לדעת שגם ביולי ובאוגוסט הם יוכלו להתפרנס, לבין ציבור ההורים וציבור התלמידים.

גלעד קריב: אחרי השנה שבה כמעט לא התקיימו לימודים, צריך לראות איך מנצלים את יולי ואת אוגוסט על מנת להפעיל תכניות שכבר נוסו בהצלחה.

גלעד קריב: כמו בית הספר של החופש הגדול או תכניות אחרות לא פורמליות.

גלעד קריב: כאן צריך לשאול את משרד החינוך, האם חודש וחצי לפני סיום שנת הלימודים הפורמלית יש להם תכניות סדורות להפעלת מערכי חינוך בלתי פורמליים ביולי ובאוגוסט, כשהחשיבות שלהם השנה היא כפולה ומכופלת.

גלעד קריב: אבל אנחנו נמצאים לצערי בהמשך של סוג של בלגן שראינו לאורך כל השנה בהתנהלות של משרד החינוך ושל מערכת החינוך הפורמלי.

גלעד קריב: אנחנו חודש וחצי לפני סוף יוני, לא ברור האם מאריכים את שנת הלימודים?

גלעד קריב: האם ביולי יהיה בית הספר של החופש הגדול?

גלעד קריב: ואם תהיה תשובה ברורה על העניין הזה, מאיליו חלק גדול מהבעיה שמוצגת כאן תיפתר וגם מורי התל"ן ידעו שביולי נכנסים למסגרות של בית הספר של החופש הגדול.

גלעד קריב: לכן זו התשובה שצריך לקבל ממשרד החינוך.

יעקב מרגי: היינו במצב פוליטי דומה בכנסת ה-21 וראשי הגושים, אז כחול לבן והליכוד, הסכימו והוקמה ועדת החינוך.

יעקב מרגי: אני מצטרף לדברים, אנחנו לפני סוף שנת הלימודים והיערכות לתחילת שנת לימודים, כדאי שראשי הגושים יגיעו להסכמה על הקמת ועדת חינוך בתקופה הזו.

יעקב מרגי: יש נושאים כבדים וראיתם רק על קוצו של יוד כמה סוגיות.

אופיר כץ: כשהוועדה המסדרת הייתה אצלנו, לפני הדיון הראשון תקפו אותנו שאנחנו משתיקים את הכנסת.

אופיר כץ: מאז, שבועיים היא נמצאת אצל יש עתיד, פעם אחת היא לא כונסה.

גלעד קריב: אמרת שאין זמן, אז תבוא לפתור את הבעיה.

מיקי לוי: תגידו תודה שהיא לא התכנסה, מנענו מכם חוקים בעייתיים.

מיקי לוי: מה הייתם עושים?

אופיר כץ: יש גם נושאים חשובים.

מיקי לוי: מאוד חשובים.

מיקי לוי: למנוע מראש ממשלה להמשיך לכהן.

אופיר כץ: תודה.

אופיר כץ: צמרת אביבי, מנכ"ל מפעילי חוגים במסגרות החינוך.

צמרת אביבי: בוקר טוב ותודה רבה על ההזדמנות לפרוש את משנתי ואת מכאובי.

צמרת אביבי: אנחנו ענף שקוף, אנשים שקופים, אני שקופה.

צמרת אביבי: לפני הכול אני מודה לכל חברי הכנסת שנרתמו לטובת המורים האלה והביאו את הנושא לקדמת הדיון.

צמרת אביבי: הענף שאני מייצגת מונה 10,000 מורים בבוקר.

צמרת אביבי: לא כולם תל"ן למרות הכותרת של הדיון.

צמרת אביבי: אנחנו עובדים גם עם גילאי לידה עד שלוש וגם עם גילאי שלוש ומעלה.

צמרת אביבי: עובדים גם אחר הצוהריים בחוגים.

צמרת אביבי: יש שלושה תחומים שונים.

צמרת אביבי: בגילאי 0-3, גנים פרטיים ספגו מהלומה קשה ביותר, אין להם את התקציב להחזיר את המורים לעבודה.

צמרת אביבי: נמצאת פה סימה ממשרד החינוך שסוף סוף הזדמנות לי לדבר אתה, כי לא רצתה להיפגש אתי.

קריאה: לא יכול להיות.

צמרת אביבי: הכול מתועד פה.

יעקב מרגי: זה לא אישי, זו הנחיה מלמעלה.

צמרת אביבי: תודה רבה לאלוהים שזיכה אותי בחוכמה לתעד את הכול.

צמרת אביבי: אני כועסת ואנחנו ממורמרים ואנחנו ענף שרמסו אותו כמו ג'וק.

צמרת אביבי: אני כבר לא יודעת מה לעשות עם עצמי ועם כל המורים, כש-90% מהם נשים, אימהות ומזלזלים בציבור הזה.

צמרת אביבי: אני לא מבינה את האנשים שיושבים פה ואת משרד החינוך שזורק אותנו לפח.

צמרת אביבי: סימה יודעת על מה אני מדברת.

צמרת אביבי: פניתי אליה בשאלה למה אי אפשר להחזיר את מחוז חיפה, נאמר לי שהפעימה השנייה לא אושרה.

צמרת אביבי: אתם פקידי ציבור שמקבלים את המשכורת שלכם כל ה-1 לחודש כשהחטא שלנו הוא שאנחנו עוסקים פטורים, עוסקים מורשים ואין לנו ביטחון כלכלי.

צמרת אביבי: אז מה אתם רוצים לעשות?

צמרת אביבי: לזרוק אותנו ולסגור לנו את החמצן?

צמרת אביבי: אני דורשת מכל החברים כאן שביוני, יולי, אוגוסט וספטמבר, עד שתהיה פה ועדת חינוך, עד שיהיה כסף להחזיר אותנו לעבודה, שהמדינה, שסגרה את החמצן לעסקים שלנו, תשלם את זה.

צמרת אביבי: חברת הכנסת שאשא ביטון יודעת כמה בכיתי אצלה בוועדת הקורונה וכמה נלחמנו שיחזירו גם אותנו, אבל לא.

יעקב מרגי: לא נכללתם במענקים?

צמרת אביבי: אני אומרת תודה רבה על החמצן שנתנו לנו ואני מודה לאלוהים שנתתם לנו את המענקים.

צמרת אביבי: המענקים טובים, מצוינים, אבל תמשיכו לנו אותם ביולי, אוגוסט וספטמבר.

צמרת אביבי: לא ייתכן שהמדינה תסגור את זה לאלתר לאוכלוסייה שלא יכולה לחזור לעבוד.

צמרת אביבי: אתם מרגישים כמה אני כועסת, כל הזמן הזה משרד החינוך ויושב-ראש ועדת החינוך לשעבר רם שפע, שנתן יד עם נהגת ההורים, יצאו בהחלטה פופוליסטית לא לתת לנו לחזור לעבודה.

צמרת אביבי: הפעימה הראשונה אושרה ואז ב-17 לחודש נכנסנו לסגר ולא כל הרשויות הספיקו לאסוף כספים.

צמרת אביבי: אני יכולה לספור על כף יד אחת כמה רשויות חזרו לעבוד.

צמרת אביבי: יש למעלה מ-250 רשויות, ב-245 לא יכולים לחזור.

צמרת אביבי: יש לי העתק ממייל שהתכתבתי עם סימה לגבי זה.

גלעד קריב: לא אספו תשלומי הורים וכל הפרויקטים החינוכיים האלה - - -

צמרת אביבי: נאספו תשלומי הורים לפעמים, ספטמבר וינואר.

צמרת אביבי: בינואר היינו בסגר ובספט

צמרת אביבי: מבר לא הספיקו לאסוף.

צמרת אביבי: העיריות לא רוצות להתעסק עם זה.

יעקב מרגי: גם הפעימה הראשונה לא הייתה צריכה להיגבות והמדינה הייתה צריכה לשפות אותם.

צמרת אביבי: זה לא הדיון עכשיו.

צמרת אביבי: הדיון הוא על מענה ליולי אוגוסט וספטמבר לאימהות האלה.

צמרת אביבי: לנשים כמוני שאין לנו חמצן לנשימה ואין לנו תקווה.

יעקב מרגי: בגלל שאת מדברת מדם לבך אני מרשה לך לצעוק עלי.

צמרת אביבי: זה מדם לבי ואני כועסת ואני לא ישנה בלילה כי זה מדיר שינה מלבי.

צמרת אביבי: אתם לא מבינים איזו מצוקה יש במדינה.

צמרת אביבי: אם אתם רוצים, נפתח פה מאהל של נשים שובתות רעב.

צמרת אביבי: זה מה שאתם רוצים שיהיה במשמרת שלכם?

גלעד קריב: האם יש נתונים מה ההיקף הכספי?

צמרת אביבי: מדובר על עוסק פטור, עוסק מורשה, 150,000 מחזור בשנה, אנחנו לא עובדי משרד החינוך, אנחנו אנשים שקופים חסרי מעמד.

צמרת אביבי: גם כשהיו החיסונים, עובדי ההוראה קבלו ראשונים ואנחנו לא כי אנחנו תחת מסחר, עד שצמרת הגיעה ונלחמה שכולנו נקבל גם את החיסונים.

יעקב מרגי: אם היית עובדת אצל יפה בן דוד היית מקבלת.

צמרת אביבי: אני בטוחה, אבל אנחנו חסרי מעמד.

ינון אזולאי: אני מצטרף לזעקה שלך אבל צריך לחלק את זה לשניים.

ינון אזולאי: אמר את זה חבר הכנסת מרגי שהיה יושב-ראש ועדת החינוך, לא צריך לגבות מההורים, המדינה צריכה להכניס את היד לכיס בעניין הזה.

צמרת אביבי: זה לדיון אחר, כשתהיה ועדת החינוך.

ינון אזולאי: יש הורים שגבו להם בקורונה, אז באותם מקומות משרד החינוך יכניס את היד לכיס ומצדי שיוריד להם בתקצוב.

ינון אזולאי: כשהורה משלם בקורונה אני מתקומם.

ינון אזולאי: כי כמו שלמורה הזה יש חוסר בבית, גם להורה הזה יש חוסר בבית.

ינון אזולאי: גם ההורה הזה לא הלך לעבודה וישב בבית ויש כאלה שהגיעו לעוני כי לא קבלו את דמי האבטלה שלהם.

ינון אזולאי: גם להם צריך לעזור וגם בהם צריך להתחשב.

ינון אזולאי: אז אני אזעק פה את הזעקה גם של 10,000 המורים שאני אתם אבל גם של מאות אלפי הורים מסכנים שעד עכשיו לא יכולים להחזיר את הילדים שלהם.

ינון אזולאי: גם בשבילם צריך לזעוק ושישמעו את הזעקה שלהם.

ינון אזולאי: אותם אלה שעשקו אותם וגזלו את הכסף מהם בתחילת הקורונה, להחזיר להם אותו.

ינון אזולאי: גם מפה צריכה לצאת הזעקה הזאת.

ינון אזולאי: בוודאי שצריך לעשות הכול שמי שנפגע בקורונה, להמשיך את הסיוע בכל מיני דרכים כמו שדובר עליהם פה.

ינון אזולאי: אם הם עוסק מורשה צריך לדאוג להם להמשך המענקים וזה גם טוב לנו שההורים האלה יחזרו לעבוד, במיוחד שמדובר על חוגים והעשרה שכל הילדים צריכים להגיע לזה, זה עוזר להם ומחזיר אותם למסלול.

ינון אזולאי: צריך לעשות הכול שאותם 10,000 מורים לא יפסידו ולא יזרקו.

צמרת אביבי: אנחנו הפתרון לאוורור הנפשי של הילדים.

ינון אזולאי: אני אתך ובעד לעזור להם חד וחלק ובמידי.

ינון אזולאי: כמו שמדברים על העסקים, צריך לעזור גם להם.

ינון אזולאי: אבל אני רק אומר שעל אותם אלה שלקחו מהם בפעימה הראשונה, צריך להחזיר להם ואני מצפה שגם מכם תצא האמירה שאותם אלה שעשקו אותם, אתם מבקשים שיחזירו להם את הכסף הזה.

ינון אזולאי: זו גם אמירה שצריכה לצאת ממך בתור אחראית, להסתכל על שני הצדדים.

יפעת שאשא ביטון: נניח שאנחנו בשנה רגילה, את אומרת שקבלתם סיוע שנתן לכם חמצן עד יוני.

יפעת שאשא ביטון: נניח שאנחנו לא בשנת קורונה, אנחנו מגיעים ליוני ויש את יולי אוגוסט.

יפעת שאשא ביטון: מה בעצם נמנע מכם היום?

צמרת אביבי: יש את לידה עד שלוש שכרגע הם בבית כי הגננות לא יכולות לשלם את החוגים כי אין כסף.

צמרת אביבי: בדרך כלל בגנים פרטיים אנחנו עובדים עד סוף אוגוסט ואז מתחילים שוב ב-1 לספטמבר, זה בגנים הפרטיים.

צמרת אביבי: בגילאי 3 ומעלה יש בית ספר של החופש הגדול, יש קייטנות, השנה כלום.

צמרת אביבי: משרד החינוך לא הוציא קול קורא, שום דבר.

יפעת שאשא ביטון: זה אומר שאתם לא חוזרים בגלל החלטת מדינה.

יפעת שאשא ביטון: אז זה דומה לדיון הקודם שהיה, שצריך לקחת את הענף הזה ולהמשיך לשפות אותו בהתאם לגזירות שהם מחליטים.

צמרת אביבי: הרבה מורים איכותיים סגרו את העסק ועזבו את התחום.

צמרת אביבי: מה שקורה הוא שהילדים שלכם נדפקים כי איכות ההוראה יורדת.

צמרת אביבי: אנשים לא נשארים במקום שאין בו ביטחון כלכלי.

צמרת אביבי: אני מנסה כמה שיותר לשכנע אותם לחכות, אבל בוא נראה אם מכאן תבוא הישועה.

אופיר כץ: תודה.

אופיר כץ: גברת סימה עובדיה, מנהלת אגף יישומי חוק ומדיניות במערכת החינוך, בבקשה.

סימה עובדיה פורצנל: בוקר טוב.

סימה עובדיה פורצנל: תל"ן היא תכנית לימודים נוספת, העשרה וולונטרית.

סימה עובדיה פורצנל: היא לא חלק מתכנית הלימודים.

סימה עובדיה פורצנל: התכנית הזו מתקיימת כאשר הורים רוצים לקיים אותה.

סימה עובדיה פורצנל: נדרשת הסכמה של כלל ההורים ואז נדרש אישור של מנהל בית ספר, אחר כך של מפקח ואז אפשר לגבות כסף מההורים.

צמרת אביבי: דרושים 100% חתימות מכל ההורים.

צמרת אביבי: איך בזמן הקורונה יש 100%?

ניר אורבך: החתימה של ההורים היא פורמלית לחלוטין.

ניר אורבך: יושב-ראש ועד הורים חותם עם המנהלת, ההורים בכלל לא יודעים מה קורה.

קרן ברק: למה לתאר תהליך שהוא לא נכון מראש?

קרן ברק: למה את מתארת את זה ככה?

קרן ברק: כולנו פה הורים, מעולם לא חתמנו על כלום.

יעקב מרגי: היא הגדירה איך זה תל"ן בחוק היא לא אמרה לך שזה מה שקורה.

יעקב מרגי: תנו לה לדבר.

סימה עובדיה פורצנל: כדי לקיים תל"ן נדרשת הסכמה של הורים.

סימה עובדיה פורצנל: התל"ן על חשבון הורים ולא על חשבון המדינה.

סימה עובדיה פורצנל: כאשר הורים מבקשים לקיים ומתקבל אישור, אפשר לגבות תשלומי הורים.

סימה עובדיה פורצנל: אני אתקן ואומר שהתל"ן הובא לידיעת ועדת החינוך של הכנסת, הסכומים לגבייה עבור תל"ן הובאו לידיעת ועדת החינוך של הכנסת באוגוסט 2020 ואושרו לשנה שלמה.

סימה עובדיה פורצנל: נתנו שתי אפשרויות: אפשרות לקיים תל"ן שנתי ואפשרות לקיים תל"ן לאורך סמסטר אחד, לאורך מחצית אחת.

סימה עובדיה פורצנל: הדגשנו בהנחיות שלנו, גם בחוזר המנכ"ל וגם בעל פה, שהשנה הזאת היא שנה מיוחדת, יש הוראות של משרד החינוך מי יכול להיכנס ומי לא.

סימה עובדיה פורצנל: בקשנו מהמנהלים להפעיל שיקול דעת מיוחד האם ניתן לקיים תל"ן והאם זה מסתדר, לפני ששולחים את היד לכיס של ההורים וגובים תשלום.

סימה עובדיה פורצנל: באמת, בהתאם לכך, הרבה פחות מוסדות חינוך קיימו תל"ן.

סימה עובדיה פורצנל: 1,100 בתי ספר בקשו אישור במערכת אפיק לקיים תל"ן השנה, זה מתוך 5,000 מוסדות.

קריאה: כל התשלום הוא על חשבון ההורים?

סימה עובדיה פורצנל: הכול על חשבון ההורים.

סימה עובדיה פורצנל: המדריכים ועובדי התל"ן הם לא עובדי הוראה.

קטי קטרין שטרית: חלקם גם מורים.

צמרת אביבי: - - -

קטי קטרין שטרית: אני זימנתי את הדיון, את הופכת אותו לדיון לא ראוי.

קטי קטרין שטרית: לאט לאט.

סימה עובדיה פורצנל: גם כאשר אותו מורה עובד בבוקר כמורה בבית הספר, נדרש אישור של העסקה נוספת.

יעקב מרגי: אז הוא מבקש ששעת התגבור של התל"ן תהיה ביחד כדי שהוא לא יתקע ואז ילדים שלא שילמו תל"ן, נשארים בחוץ בזמן שעות הלימודים.

יעקב מרגי: אמרתי שיש חוסר פיקוח.

אופיר כץ: הוא עושה את התל"ן לפני מתמטיקה?

יעקב מרגי: ההנחיה היא ששעות התל"ן יהיו אחרי שעות התקן.

יעקב מרגי: זו הנחיית חובה.

יעקב מרגי: אסור למנהל בית ספר לשבץ תל"ן בתוך הלימודים.

יעקב מרגי: היא אמרה שזה לפי רצון, תגיד לרשת צביה שאני כהורה לא רוצה שהילדה שלי תשתתף, באותו רגע היא לא תלמידה בבית הספר.

יעקב מרגי: אם אני לא רוצה תל"ן, על הילדה שלי מופעל לחץ חברתי כי בשעות המערכת יש שעת תגבור מתמטיקה והיא יושבת בחוץ.

קטי קטרין שטרית: זו הזדמנות שנמצאת פה סימה.

קטי קטרין שטרית: התפקיד שלך הוא מדיניות המשרד.

קטי קטרין שטרית: אתם פשוט לא עשיתם את הסוויץ' לגבי התפיסה מה זה תורם לילד ומה זה תורם לתכנית הלימודים.

קטי קטרין שטרית: היום, לצערנו הרב כל שר שמגיע למשרד חושב שאם יעשה 5 יחידות מתמטיקה, 5 יחידות אנגלית, רפורמת עוז לתמורה, אז הוא יקבל את הכותרות שלו בתקשורת.

קטי קטרין שטרית: מה מקבל הילד?

קטי קטרין שטרית: כלום.

קטי קטרין שטרית: התל"ן נותן לילד מרווח הבעה, הוא רוקד והוא שר.

קטי קטרין שטרית: הפסקנו לתת את זה לילדים האלה.

קטי קטרין שטרית: אני באה מתחום החינוך, זה מה שמחזיק את הילדים.

קטי קטרין שטרית: בעת הזו שיש להם או מסך 24 שעות ביממה או מתמטיקה ואנגלית, הדברים האלה נותנים להם אוויר.

קטי קטרין שטרית: כשהייתי ילדה למדתי חקלאות, למדתי תזונה, כלכלת בית, היינו מבשלים עם המורים, זה היה כיף לא נורמלי.

קטי קטרין שטרית: את הילדים של היום מחזירים כל פעם למחשב, למסכים, זון העדיפות העליונה.

קטי קטרין שטרית: התל"ן מציל חיים, אבל אל תפילו את זה רק להורים, תנו לזה מרחב במשרד.

קטי קטרין שטרית: את ממונה על המדיניות, תבואי לממונים מעליך ותבקשי לשנות את התפיסה.

קטי קטרין שטרית: התפיסה מעוותת.

יפעת שאשא ביטון: יצאה הנחיה נכון לקורונה ממשרד החינוך, שיהיו כמה שפחות שעות תל"ן.

קטי קטרין שטרית: זה היה הפתרון, התל"ן זה הפתרון ולא הבעיה.

יפעת שאשא ביטון: בסוף אנחנו מפספסים את העניינים המהותיים.

יפעת שאשא ביטון: בסוף משרד החינוך יצר את המדיניות הזו שיהיו כמה שפחות שעות לתל"ן.

יפעת שאשא ביטון: במקום שהמדינה תשלם, כי זו הנחיה בעקבות הקורונה, הן משלמות.

סימה עובדיה פורצנל: כשאנחנו מאפשרים תל"ן אנחנו צריכים לייצר איזון מכיוון שהתל"ן הוא על חשבון ההורים.

סימה עובדיה פורצנל: השנה ובשנה שעברה, לאור משבר הקורונה, היה לחץ מאוד גדול גם בתשלומי ההורים, להפחית כמה שיותר את תשלומי ההורים שנגבים.

סימה עובדיה פורצנל: לכן אמרנו ככלל, תנו פחות שעות.

סימה עובדיה פורצנל: בתי ספר שמבקשים לתת יותר, תראו לנו שאתם מסוגלים לתת את זה, שיש היתכנות לביצוע, שיש הסכמה של ההורים ואז יש ועדה שמאשרת.

סימה עובדיה פורצנל: 111 בתי ספר בקשו לקיים מעל השעות שהמלצנו וקבלו אישור לזה.

סימה עובדיה פורצנל: צריך לזכור שהיו הוראות של משרד הבריאות לגבי כניסה של גורמים לבתי הספר.

סימה עובדיה פורצנל: בחלק מהמוסדות לא ניתן היה לקיים, למשל בגני הילדים.

סימה עובדיה פורצנל: לאחר הפסח פרסמנו שהוסרו המגבלות של משרד הבריאות וניתן להיכנס למוסדות החינוך.

סימה עובדיה פורצנל: כל מוסד חינוך שמבקש יכול היה לקיים תל"ן של חודשיים.

סימה עובדיה פורצנל: העניין הוא האם ההורים רצו או האם בית הספר רצה?

צמרת אביבי: היא מעוותת את הדברים.

אופיר כץ: אני מבקש לא להפריע.

סימה עובדיה פורצנל: אני אוסיף ואומר שוועדת החינוך לא אישרה בתחילת השנה לגבות תשלום עבור מסיבת סיום ואישרה לגבות רק מחצית תשלום עבור טיולים בעל יסודי ועבור סל תרבות.

סימה עובדיה פורצנל: משרד החינוך ביקש גם מיושב-ראש הכנסת וגם מיושבי ראש הוועדות המסדרות לכנס ועדת חינוך כדי לאפשר לבתי הספר לגבות תשלום בעד מסיבת סיום.

סימה עובדיה פורצנל: בתי ספר נמצאים במצוקה מאוד גדולה שהם לא יכולים לגבות תשלום עבור מסיבת סיום ולא יכולים לקיים מסיבת סיום.

סימה עובדיה פורצנל: אנחנו גם לא יכולים להיערך להשאלת ספרי לימוד לשנת הלימודים הבאה.

סימה עובדיה פורצנל: אתם יודעים שמידי שנה אנחנו פונים לפני תום שנת הלימודים לוועדת החינוך של הכנסת לאשר את גביית התשלום בעד השאלת ספרי לימוד.

סימה עובדיה פורצנל: השנה אנחנו לא יכולים לעשות את זה ואנחנו לא יכולים לאפשר את הגבייה.

סימה עובדיה פורצנל: בתי ספר מתעכבים ולא יכולים לתקן ספרי לימוד, לרכוש ספרי לימוד לפרויקט ההשאלה, מה שבסוף עלול ליפול עוד פעם על כתפי ההורים שיצטרכו לרכוש ספרים במקום להשתתף בפרויקט ההשאלה ולשלם רק 280 שקלים.

סימה עובדיה פורצנל: לגבי תכניות הקיץ, המשרד עמל לגבש תכניות קיץ.

סימה עובדיה פורצנל: אם התכניות האלה תצאנה לפועל, תינתן אפשרות למורי תל"ן להשתלב ככל שהם ירצו לעשות זאת.

גלעד קריב: אנחנו חודש וחצי לפני סיום שנת הלימודים, מה זה אם התכניות?

גלעד קריב: מה זה אתם עמלים?

גלעד קריב: האם אתם מתכוונים להפעיל ב-1 ביולי תכניות של בית הספר של החופש הגדול?

גלעד קריב: כן או לא?

גלעד קריב: האם הסיפור הוא סיפור תקציבי?

גלעד קריב: מה התכניות?

יפעת שאשא ביטון: בלי פוליטיקה, אבל קוראים לזה ממשלת ישראל.

יפעת שאשא ביטון: הכול בדקה האחרונה.

קטי קטרין שטרית: בנושא חינוך אנחנו תמיד חושבות יחד, אבל התפקיד שלה הוא להתוות מדיניות.

קטי קטרין שטרית: היא יכול להשפיע על הכלל.

קטי קטרין שטרית: אתם עושים הנחות לפקידים.

קטי קטרין שטרית: היא פקידה בכירה ויכולה לבוא לשר.

קרן ברק: את מורידה ממנה אחריות, היא צריכה לקבוע מדיניות ולהביא לשר.

יפעת שאשא ביטון: הייתי בדיון עם משרד האוצר, אין להם עדין תקציב לבית הספר של החופש הגדול.

יפעת שאשא ביטון: הכול נערך במדינה הזו בדקה ה-200.

יפעת שאשא ביטון: זו עובדה.

אופיר כץ: הוויכוח הזה לא מוביל לפתרון, אין לנו זמן לזה.

גלעד קריב: אפשר תשובה אם יש בית ספר של החופש הגדול או אין?

קטי קטרין שטרית: אדוני היושב-ראש, אני זימתי את הדיון ואני רוצה להעביר מסר לסימה.

קטי קטרין שטרית: עבדתי כראש מטה של שר החינוך, של ראש התנועה של חברת הכנסת שאשא ביטון.

קטי קטרין שטרית: יום אחד פניתי אליו ואמרתי שצריך להחזיר את חידון ירושלים.

קטי קטרין שטרית: אף אחד במשרד לא הרים את הכפפה.

קטי קטרין שטרית: אבל כשפניתי לפקידות שם זה התחיל לזוז.

קטי קטרין שטרית: כשהפקידות מחליטה בתוך תוכה שמשהו חשוב, היא מבצעת אותו ונותנת את זה לדרג המדיני, אומרת שזה חשוב וצריך לעשות את זה.

קטי קטרין שטרית: יש מגפה שאחרי המגפה.

קטי קטרין שטרית: הילדים במדינת ישראל עברו שנה וחצי טראומטיים, גם המצב הבריאותי וגם במצב הביטחוני.

קטי קטרין שטרית: התכניות הללו יכולות לשפר המון מבחינה רגשית.

קטי קטרין שטרית: תעבירי את המסר הזה.

קטי קטרין שטרית: זה משהו שאת יכולה להעביר.

אופיר כץ: אנחנו חייבים לסיים, מוחמד, אני מבין שיש תכנית שאתם בונים כרגע לשלב ביולי אוגוסט.

אופיר כץ: מה התכנית שלכם ושל האוצר, כי אם לא תצליחו לשלב אותם צריך למצוא להם פתרון לחודשים הקרובים, הם נשארים חסרי כל.

יפעת שאשא ביטון: הם לא יכולים למצוא להם פתרון, הם לא אחראים עליהם.

אופיר כץ: אני מדבר על האוצר.

יפעת שאשא ביטון: אמרת שאם לא מוצאים פתרון ינסו לשלב אותם.

אופיר כץ: היא אמרה שיש להם תכנית כלשהי שיכול להיות שהם ישתלבו ביולי אוגוסט.

אופיר כץ: זאת אומרת שיכול להיות שהם יעבדו ואז הם בסדר.

אופיר כץ: אם לא יצליחו לשלב או יצליחו לשלב רק חלקית, עכשיו אני עובר למוחמד, האם יש להם תכנית כזו ומה המענה שלהם?

סימה עובדיה פורצנל: רק אוסיף ואומר שמשרד החינוך עמל עכשיו על תכניות הקיץ.

סימה עובדיה פורצנל: בכל שנה מורי התל"ן יכולים להצטרף ברשויות המקומיות, לעבוד בתכניות הקיץ.

אופיר כץ: זו שנה יוצאת דופן, היא לא כמו כל שנה רגילה שהם יודעים מתי הם יכולים ומתי לא.

אופיר כץ: במקרה הזה, אם הם לא יכולים, הם נשארים בלי כלום כמה חודשים.

אופיר כץ: בבקשה מוחמד, רפרנט חינוך במשרד האוצר.

מוחמד חלאילה: אני מבקש להתייחס לסוגיה של בית הספר של החופש הגדול.

מוחמד חלאילה: בית הספר של החופש הגדול היא תכנית שפועלת בשנים רגילות, השנה היא שנת קורונה.

מוחמד חלאילה: בגלל שנצברו פערים לימודיים במהלך השנה, בימים אלה מתגבשת תכנית בין משרדי החינוך והאוצר, זה עדין לא סגור עד הסוף ואני לא יכול להתייחס לזה.

מוחמד חלאילה: התכנית בבניה, יש הרבה פרטים, ככל שהתכנית תצא לפועל אז מורי תל"ן כמו בכל שנה, ישתלבו ככל שהם רוצים וככל שיהיה מקום.

יפעת שאשא ביטון: בשביל לצמצם פערים לימודיים קודם כל צריך לתת להם העשרה.

אופיר כץ: מתי נוכל לקבל את התכנית?

אופיר כץ: מתי אתם מסיימים את העבודה?

מוחמד חלאילה: אני לא יודע לתת הערכת זמן.

שגית אפיק: אתם מתכננים להאריך לגביהם את המענקים?

שגית אפיק: את החל"ת?

שגית אפיק: יש גם תכניות בהקשר הזה?

מוחמד חלאילה: אני לא אמון על המענקים

קריאה: למה ב-20 במאי עוד לא יודעים מה יהיה ב-20 ביוני?

מוחמד חלאילה: כמו בכל שנה, מורי התל"ן לא מועסקים בחודשים יולי ואוגוסט במסגרת התל"ן אלא אם כן בתכניות הקיץ.

מוחמד חלאילה: השנה, ככל שתצא תכנית הקיץ לפועל, הם יהיו משולבים בה.

צמרת אביבי: מה עם כל המורים שלא עוסקים בתל"ן?

גלעד קריב: יש פה שתי אוכלוסיות, אחת צריכה לקבל מענה ברור במסגרת תכניות הקיץ של משרד החינוך, זה מה שהיה כל שנה.

גלעד קריב: אי אפשר שדווקא אחרי שנת קורונה, הציבור הזה, שאולי הם לא עובדי משרד החינוך, אבל הם חלק ממערכת החינוך הישראלית, יפגע.

גלעד קריב: אתם חייבים למצוא דרך לשלב אותם במפעלי הקיץ.

גלעד קריב: יש ציבור אחר, זו סוגיה יותר כבדה, מפעילות החוגים בגנים הפרטיים של 0-3 ואומרת נציגתם שבגלל המצוקה הכלכלית וזה שאי אפשר לגבות מההורים, הגננות כרגע ויתרו על הפעלת החוגים בגנים.

גלעד קריב: יש פה ציבור של אלפי נשים, לצערנו אלה תמיד נשים ואימהות, שמה-30 ביוני, מסוף החל"ת, לא תהיה להם דרך לפרנס את עצמן ואת משפחותיהן.

גלעד קריב: כאן הסיפור הוא יותר מורכב כי זה לא עניין של משרד החינוך, זו מערכת פרטית.

גלעד קריב: חייבים לשמוע ממשרד האוצר האם הם מסוגלים לאתר את אותם מגזרי עובדים ועובדות ספציפיים, כמו בתחום התיירות, שלגביהם מוצאים איזשהו פתרון.

רועי כהן: תודה אדוני היושב-ראש על רשות הדיבור.

רועי כהן: גם הדיון הקודם וגם הדיון הזה עוסק בזה שיש בישראל שני עמים.

רועי כהן: אותם שכירים שיש להם רשת ביטחון ואותם עצמאים שאין להם רשת ביטחון.

רועי כהן: אותם עצמאים, כמו מורי הדרך, סוכני הנסיעות, מורי תל"ן ימצאו את עצמם ב-30 ביוני שהם לא יכולים לחזור לעבודה וללא כל רשת ביטחון.

רועי כהן: לעומת זאת, רשות שדות התעופה שעובדת כרגע על 0.1 מסך כל הפעילות שלה, כל העובדים שלה יחזרו מחל"ת ב-30 ביוני ויהיה להם מקור פרנסה ואף אחד לא יקבל הודעה מוקדמת ואת אף אחד לא יפטרו.

רועי כהן: את זה אנחנו רוצים לתקן.

רועי כהן: כל חברי הסיעות שנמצאים כאן התחייבו להסדיר את הנושא של דמי אבטלה לעצמאים.

רועי כהן: יש לכם הזדמנות אמיתית לטפל בזה עכשיו ולהאריך לאותם עצמאים שנשארו מאחור ואין להם את היכולת לפרנס את עצמם בגלל אותם מגבלות הקורונה, לתת להם את רשת הביטחון.

רועי כהן: לא יכול להיות שהאנשים האלה ימצאו את עצמם בלי יכולת לקיים את המשפחות שלהם כאשר החטא היחיד שלהם הוא שהם הקימו עסק במדינת ישראל ורוצים להתפרנס.

רועי כהן: אני מבקש מכם, תדרשו ממשרד האוצר להביא תכנית, לאתר עם פינצטה כל עצמאי שיכול וצריך לקבל את אותה רשת ביטחון.

רועי כהן: הם יודעים לעשות את זה, הם עשו את זה עם מבוטחים בביטוח הלאומי.

רועי כהן: אני מבקש מכם, חיכיתי לדבר כל הדיון, תודה לחברי הכנסת שפגשו את האנשים האלה שמקבלים סלי מזון הביתה, חברת הכנסת ברק פגשה אותם וראתה בעיניים את המצוקה.

רועי כהן: אנא אל תשאירו את זה באוויר, האנשים האלה זקוקים לעזרה.

רועי כהן: תודה רבה.

אופיר כץ: לסיכום אני מבקש ממשרד החינוך שתוך שבוע נקבל את התכנית כיצד אתם מתכוונים לשלב אותם בחודשי קיץ.

אופיר כץ: משרד האוצר, תעביר למי שמטפל במענקים, בקשה לתכנית שכמו בדיון הקודם, תהיה לפי ענפים, לפי סקטורים, איך אתם מתכוונים להמשיך את התמיכה בחודשים הבאים.

אופיר כץ: אתם צריכים לשלב את זה ביניכם כי אם תהיה תכנית של משרד החינוך, זה מקצר מהמענקים שאתם כאוצר צריכים לתת.

אופיר כץ: אם לא מצליחים, האוצר יצטרך לתת דין וחשבון על כל אותם מורים שיישארו בלי כלום.

גלעד קריב: בניגוד לדיון הקודם של התיירות יש פה בעיה נקודתית של חודשיים שלושה.

גלעד קריב: שנת הלימודים תיפתח שנה הבאה כסדרה בזכות החיסונים.

גלעד קריב: נחזור לשגרה שהייתה במערכת החינוך.

גלעד קריב: זה לא סיפור גדול, אני אומר לאוצר, הקבוצה של עובדים ובעיקר עובדות, אין להם הגנה.

גלעד קריב: הן לא מוחלשות כי הן מחנכות את הילדים שלנו, אבל אין להם ביטחון.

אופיר כץ: בגלל זה אנחנו מקיימים את הדיון, כדי לנסות לסייע בהגנה שלהם.

אופיר כץ: אני מבקש את התכנית גם של משרד החינוך וגם של משרד האוצר תוך שבוע שיוגש לחברי ועדת הכספים.

אופיר כץ: תודה רבה הישיבה נעולה.